ኢትዮጵያ ስደተኞችን በማስተናገድና ሰብዓዊ ክብራቸውን በመጠበቅ ረገድ እያደረገች ያለው ሁለገብ ጥረት የሚደነቅ ነው -ወይዘሮ አን ሪቻርድ
ኢትዮጵያ በግዛቷ የሚገኙ ስደተኞችን በማስተናገድና ሰብዓዊ ክብራቸውን በመጠበቅ ረገድ እያደረገች ላለው ሁለገብ ጥረት አድናቆት እንዳላት አሜሪካ ገለፀች፡፡ በአሜሪካ የውጭ ጉዳይ ሚኒስቴር የስነ-ሕዝብና ስደተኞች ረዳት ሚኒስትር አን ሪቻርድ ከውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ ጋር በተወያዩበት ወቅት እንዳሉት ኢትዮጵያ ከተለያዩ ጎረቤት አገራት የሚገቡ ስደተኞችን በመቀበልና በማስተናገድ ረገድ እያደረገች ያለውን ጥረት አመስግነዋል። ወይዘሮ አን ሪቻርድ በኢትዮጵያ በነበራቸው ይፋዊ የስራ ጉብኝት በሰሜን ኢትዮጵያ የሚገኙ ኤርትራውያን ስደተኞችን ክብካቤና ሰብዓዊ አያያዝ በተመለከተ በስፍራው በመገኘት መታዘባቸውን ተናግረዋል። ኢትዮጵያ በግዛቷ ያሉ ስደተኞች በተገቢው ሁኔታ እንዲያዙና ሰብዓዊ ክብራቸው እንዲጠበቅ መመልከታቸውንም ገልጸዋል። ስደተኞችን ማስተናገድ ቦታን፣ገንዘብንና ጊዜን የሚጠይቅ በመሆኑ አሜሪካ በአለም አቀፉ የስደተኞች ድርጅት አማካኝነት የምታደርገውን ድጋፍ አጠናክሯ እንደምትቀጥል አረጋግጠዋል። የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ በበኩላቸው ኢትዮጵያ በግዛቷ የሚገኙ ስደተኞችን የአገሪቱ አቅም በፈቀደ መጠን ሁለገብ ድጋፍ ማድረጓን ትገፋበታለች። በአሁኑ ወቅት የጎረቤት አገራት ስደተኞችን ወደ ሕዝቡ ተቀላቅለው ያለምንም ልዩነት በጋራ እንዲኖሩ እያደረገች መሆናን መግለጻቸውን ውይይቱን የተከታተሉ ከፍተኛ ዲፕሎማት ለጋዜጠኞች ገልጸዋል።